રાજકોટના રેસકોર્સ પર આવેલા ફૂટબોલ ગ્રાઉન્ડમાં એક વિદેશી યુવતી ફૂટબોલ હાથમાં લઈને છોકરાઓને ટિપ્સ આપતી જોવા મળે ત્યારે આ દ્રશ્ય નવાઈ પમાડે તેવું હતું, કારણ કે સામાન્ય રીતે આપણી આંખો ક્રિક્રેટના મેદાનમાં ઊભરતા ખેલાડીઓને કોઈ વિદેશી કોચિંગ આપતા જોવા ટેવાયેલી છે. ક્રિક્રેટ સિવાયની રમતોમાં વિદેશી કોચ અને એ પણ આપણા લોકલ ગુજરાતીઓને તાલીમ આપતા જોઈએ ત્યારે અચરજ થાય એ સ્વાભાવિક હતંુ. આ અંગે જ્યારે ફૂટબોલ પ્રેમીઓ સાથે વાત કરી તો ખરેખર ગૌરવ થાય તેવી વિગતો જાણવા મળી હતી. ગુજરાતમાં ક્રિક્રેટ સિવાયની રમતોમાં યુવાનો રસ લેતાં થાય અને રાષ્ટ્રીય અને આંતરરાષ્ટ્રીય સ્તરે આગળ વધે તે માટે રાજ્ય સરકાર ગંભીર અને સક્રિય બની છે. રમત-ગમત વિભાગ એ આમ તો સરકારનો ઉપેક્ષિત વિભાગ કહેવાય છે. આ વિભાગ માટે બજેટમાં ગ્રાન્ટ મોટી ફાળવવામાં આવતી હોય છે, પણ વાસ્તવમાં તેનો ઉપયોગ ગુજરાતમાં સારા રમતવીરો કે સારા મેદાનો તૈયાર કરવામાં થતો નથી તેવી ફરિયાદો સતત ઊઠતી રહી છે.